Gas vol aconseguir pressupostos estables per garantir l'activitat de l'Observatori de l’Ebre.
El nou president de la Fundació Observatori de l'Ebre, l'alcalde de Roquetes, Paco Gas, s’ha fixat a objectiu prioritari aconseguir uns pressupostos estables per donar seguretat a l'activitat que desenvolupa l'Observatori. Gas va assumir la presidència de l’ens el passat 3 de juny, quan es va celebrar a la darrera reunió del Patronat de la Fundació Observatori de l'Ebre, substituint així al doctor Josep Maria Garrell, rector de la Universitat Ramon Llull. La renovació de la presidència es deu a un canvi en l'estructura del Patronat de la Fundació. La URL, que fins ara presidia la Fundació de l'Observatori, i la Companyia de Jesús, deixen de ser patrons d'aquesta institució del Baix Ebre. A partir d'ara, la presidència serà exercida per l'Ajuntament de Roquetes, a través del seu alcalde. Gas vol que els pressupostos que es comprometen assignar els diferents patrons de l'Observatori finalment es compleixin, per poder garantir el futur de la institució a curt i llarg termini. Recentment l’Observatori ha signat un conveni amb l'Institut Cartogràfic i Geològic de Catalunya per tal que pugui accedir al registre de dades sísmiques de la institució i també digitalitzar el seu patrimoni cartogràfic per posar-lo a l'abast de la ciutadania.